SL Uradni list Evropske unije C 98/3

Sporočilo Komisije v skladu s členom 9(3) Direktive Sveta 96/67/ES o dostopu do trga storitev zemeljske oskrbe na letališčih Skupnosti

Obvestilo Republike Estonije o uporabi člena 9(1)(b) Direktive Sveta 96/67/ES o dostopu do trga storitev zemeljske oskrbe na letališčih Skupnosti za Mednarodno letališče Talin

(Besedilo velja za EGP)

(2017/C 98/04)

V skladu s členom 9(3) Direktive Sveta 96/67/ES z dne 15. oktobra 1996 o dostopu do trga storitev zemeljske oskrbe na letališčih Skupnosti (1) (v nadaljnjem besedilu: Direktiva 96/67/ES) je Komisija 14. februarja 2017 prejela obvestilo o odločitvi Ministrstva za gospodarske zadeve in komunikacije Vlade Republike Estonije, da Mednarodnemu letališču Talin (Tallinn Airport Ltd) odobri naslednjo izjemo:

— pridržanje izključne pravice za opravljanje naslednjih kategorij storitev iz točk 3 in 5 Priloge k Direktivi 96/67/ES za tretje osebe na Mednarodnem letališču Talin upravljavcu letališča (Tallinn Airport Ltd) prek hčerinskega podjetja Tallinn Airport GH Ltd, ki je v njegovi 100-odstotni lasti: sprejem in odprema prtljage ter oskrbovanje na ploščadi. Vendar v zvezi s slednjim izjema izključuje prevoz, natovarjanje in raztovarjanje hrane in pijače na zrakoplov in z njega, kjer je trg odprt.

Ta izjema, ki temelji na členu 9(1)(b) Direktive 96/67/ES, se odobri za dve leti, tj. od 15. maja 2017 do 14. maja 2019. V okviru svoje odločitve o izjemi, kot je bila uradno sporočena Komisiji, so se estonski organi odločili podaljšati prvotno trajanje izjeme za dodatno dveletno obdobje, tj. od 15. maja 2019 do 14. maja 2021, v skladu s členom 9(6) Direktive 96/67/ES.

Republika Estonija je izjemo odobrila zlasti iz naslednjega razloga: zaradi obstoječih omejitev razpoložljivega prostora in zmogljivosti na letališču v Talinu ni mogoče vpeljati novega izvajalca storitev zemeljske oskrbe za zgoraj navedeni kategoriji storitev (z izjemo prevoza, natovarjanja in raztovarjanja hrane in pijače na zrakoplov in z njega) med gradbenimi dejavnostmi, ki bodo v celoti omogočile odprtje trga oskrbovanja na ploščadi ter sprejema in odpreme prtljage. Zlasti:

— lokacija in velikost obstoječega prostora za razvrščanje prtljage ne omogočata zagotovitve prostora dodatnim izvajalcem storitve odpreme prtljage. Zlasti je obratovalni prostor omejen in ozek, kar sedanjemu izvajalcu storitev zlasti v času največje obremenitve otežuje manevriranje s prtljažnimi vozički. Lokacije obstoječega objekta ni mogoče razširiti na druge prostore, zato so za odprtje trga za dodatnega izvajalca storitev sprejema in odpreme prtljage potrebna obsežna dela za izgradnjo novih prostorov na zunanjem območju;

— v bližini parkirnih položajev za zrakoplove je na voljo malo prostora, zato ni mogoče zagotoviti parkirnih mest za dodatno opremo, ki bi jo uporabljal drug izvajalec storitev oskrbovanja na ploščadi. Zmogljivosti obstoječih parkirnih mest za stroje za zemeljsko oskrbo in prtljažne vozičke na parkirnih mestih na letališki ploščadi in pod galerijo potniškega terminala so že popolnoma zasedene. Upravljanje trenutnih prostorskih omejitev obstoječemu izvajalcu storitev predstavlja velik izziv, še posebej v zimskem obdobju, ko so na že tako omejeni parkirni površini parkirana tudi vozila za odstranjevanje snega. Poleg tega ni posebnih hangarjev ali garaž, namenjenih parkiranju opreme. Ker ni fizičnega prostora za povečanje parkirnih zmogljivosti v bližini potniškega terminala, namestitev dodatnega izvajalca storitev zemeljske oskrbe trenutno ni mogoča in so za to potrebna obsežna dela za izgradnjo novih zmogljivosti.

Estonske oblasti so predstavile ukrepe za odpravo navedenih izrednih prostorskih omejitev. Letališče v Talinu je trenutno v procesu razvoja. Ima pripravljen naložbeni načrt za naslednja leta, obenem pa si bo prizadevalo kar najbolj zmanjšati nevšečnosti za potnike med gradbenimi deli z zagotavljanjem nemotenega izvajanja dejavnosti, kar bo potrebno zaradi predvidenega povečanja števila potnikov, zlasti v obdobju, ko bo Estonija predsedovala EU. Iztek veljavnosti izjeme leta 2021 sovpada z načrtovanim zaključkom gradbenih del, ki bodo omogočila odprtje trga.

Komisija v skladu s členom 9(3) Direktive 96/67/ES vabi zainteresirane strani, da v 15 dneh od objave tega sporočila pošljejo pripombe na naslov:

Evropska komisija Generalni direktorat za mobilnost in promet (Enota E1 za letalsko politiko) Pisarna: DM24 05/76 1049 Bruxelles/Brussel BELGIQUE/BELGIË E-naslov: filip.cornelis@ec.europa.eu

(1) UL L 272, 25.10.1996, str. 36.